Første kvinne med egen milliardformue i Norge

Dale of Norway-eier Hilde Midthjell er den første kvinnen i Norge som har opparbeidet seg en milliardformue selv, ifølge Kapitals ferske kåring av landets rikeste. Fortsatt er John Fredriksen på topp.

Publisert Publisert 22. september 2016

INVESTERTE: Hilde Midthjell kjøpte i 2013 ut de siste øvrige aksjonærene i Dale of Norway, og ble eneeier. I tillegg skjøt hun inn 15 millioner kroner for å styrke kapitalen i selskapet. ARKIVFOTO: ROAR CHRISTIANSEN

NTB

Jon Tufto

Denne artikkelen er over fire år gammel

I 2010 ble hun deleier i Dale of Norway, og har gradvis kjøpt seg videre opp til hun høsten 2013 ble eneeier av den tradisjonsrike strikkebedriften på Dale.

– Resultatene var gode både i 2010 og 2011, men så skled det ut. I en slik bedrift er det ekstremt viktig å ha kontroll på alle detaljer, sa hun til BT i 2014.

Les også Mohn går inn i genser-bransjen

Vellykket snuoperasjon

I intervjuet fortalte hun om snuoperasjonen som skulle skyte fart i Dale of Norway. Operasjonen ser ut til å ha vært vellykket, for i fjor gikk bedriften med 6,4 millioner kroner i pluss (se regnskapstall her).

Da BT snakket med Midthjell for ganske nøyaktig ett år siden, fortalte hun at hun så lysere på fremtiden for tekstilprodusenten, etter et par tøffe økonomiske år.

– Jeg følte jeg ikke hadde noe valg. Det var bare å kaste seg rundt og rydde opp. Vi var et skip med en del hull som måtte tettes, sa Midthjell da.

Fakta Hilde Midthjell Født i 1960 i Rakkestad kommune i Østfold. Startet i 1987 kosmetikkfirmaet Dermanor. I 2007 og 2009 solgte hun ut hele selskapet til Christian Ringnes for en halv milliard kroner. Kom inn på eiersiden i Dale of Norway i 2009 og har siden sommeren 2013 vært både daglig leder, styreleder og eier. Les mer

Fredriksen rikest

Norsk-kypriotiske Fredriksens formue har krympet med 5 milliarder kroner, til 92 milliarder, ifølge bladet Kapital. Blant annet skyldes det at han har tapt mye på aksjene i riggselskapet Seadrill.

Norges nest rikeste er Rema-eier Odd Reitan, som ifølge Kapitals beregning har en formue på 43 milliarder kroner. Så følger Johan Johansson i Norgesgruppen med en formue på 35,5 milliarder kroner.

Listen viser at det er 251 milliardærer i Norge.

Publisert Publisert: 22. september 2016 12:25 Oppdatert: 22. september 2016 13:16